Рио-де-Жанейрэ макIуэ
Бразилием и Рио-де-Жанейро къалэм шыщхьэуIум и 26-м щыщIэдзауэ фокIадэм 1 пщIондэ щекIуэкIыну дунейпсо чемпионатым хэтынущ Къэбэрдей-Балъкъэрым и спортсменищ.
Килограмм 60 зи хьэлъагъхэм я деж и зэфIэкI щигъэлъэгъуэнущ Рудольф Бабоян и гъэсэн, дзюдомкIэ дунейпсо класс зиIэ, спортым и мастер, 2010 гъэм дзюдомкIэ дунейпсо Кубокым щытекIуа, 2011 гъэм дунейпсо Кубокым дыжьын медаль къыщызыхьа Мудрэн Беслъэн. СпортымкIэ мастерым и дунейпсо класс зиIэ, 2007 гъэм дзюдомкIэ Европэ чемпионатым жэз медаль къыщызыхьа Джэданэ Алим килограмм 66-рэ зи хьэлъагъхэм я зэпеуэм хэтынущ. Спортсменым зегъасэ тренер лъэщхэу Сэралъп Олегрэ Хъупсырокъуэ Мурадрэ я нэIэм щIэту. Ди лIыкIуэхэм я ещанэщ Ким Руслан и гъэсэн, Европэм и вице-чемпион Къуэдзокъуэ Мурат (кг73-рэ).
Бразилием щекIуэкIыну чемпионатым иджы етIуанэу щызэхагъэхьэ зи закъуэу, гупу банэхэм я зэхьэзэхуэр. Ар а спорт лIэужьыгъуэмкIэ командэ зэхьэзэхуэхэр гъэмахуэ Олимп джэгухэм я программэм хагъэхьэнымкIэ сэбэп хъуну щогугъ.
Урысейм и цIыхухъу командэ къыхэхар пашэу Дунейпсо чемпионатым макIуэ — Лондон щекIуэкIа Олимпиадэм урысейм и гупым медаль нэхъыбэ къыщихьауэ щытащ.
Батыр Марьянэ.
